Správa zo zahraničnej pracovnej cesty

1. Účastník ZPC

Meno:						Mgr. Lýdia Babiaková
Vysielajúca organizácia:		            Ministerstvo školstva, vedy, výskumu a športu  
                                                                       SR, sekcia štátnej starostlivosti o šport 
                                                                       Stromová 1, 813 30 Bratislava
Pracovné zaradenie:		štátna radkyňa 
Znalosť jazykov:                                            anglický jazyk 
                                                                       (všeobecná štátna jazyková skúška)

2. Zahraničná pracovná cesta 

Štát: 						Belgicko
Mesto:						Brusel
Vykonaná v dňoch: 				03.-04.07.2012
Prijímajúca organizácia: 			Rada Európskej únie, generálny sekretariát                                                                     
Účel cesty:					Zasadnutie pracovnej skupiny pre šport Rady  
                                                                       Európskej únie (Rada EÚ)
Spôsob financovania: 		            Ministerstvo školstva, vedy, výskumu 
                                                                       a športu SR a Rada EÚ    

3. Rámcový program pobytu
04.07.2012
10,00 h – začiatok zasadnutia, privítanie účastníkov
Témy:
Návrh záverov Rady EÚ o podpore zdraviu prospešných pohybových aktivít (HEPA) 
Ovplyvňovanie športových výsledkov 
Rôzne
16,30 h – koniec zasadnutia
odchod delegácií

4. Všeobecné informácie k problematike
Zasadnutie pracovnej skupiny Rady EÚ pre šport po prvýkrát viedli predstavitelia cyperského predsedníctva EÚ. Na úvod predstaviteľ Cypru poskytol informácie o organizácii športu na Cypre a o Cyperskej športovej organizácii, ktorá je najvyššou samostatnou vládnou organizáciou v oblasti športu, v politickej gescii cyperského ministerstva školstva a kultúry. Na prvom zasadnutí boli predstavené priority Cypru v oblasti športu, v rámci cyperského predsedníctva EÚ, ako aj plán zasadnutí pracovnej skupiny a ďalších podujatí v oblasti športu  do konca roka 2012. Medzi svoje priority počas predsedníctva Cyprus zaradil nasledovné: 1) verejné zdravie a pohybové aktivity, 2) politika športu založená na faktoch, 3) podpora integrity športu (boj proti ovplyvňovaniu športových výsledkov a dopingu v rekreačnom športe). Okrem zasadnutí pracovnej skupiny v pláne sú aj ďalšie významné podujatia: neformálne stretnutie ministrov športu EÚ (20.-21-9.2012, Nikózia), športové fórum (19.-20.9.2012 Nikózia) a neformálne stretnutie riaditeľov športu EÚ (29.-31.11.2012 Nikózia). Zasadnutie Rady EÚ pre vzdelávanie, mládež, kultúru a šport sa uskutoční od 22.-23.11.2012 v Bruseli.

Návrh záverov Rady EÚ o podpore zdraviu prospešných pohybových aktivít (HEPA) 
Pán Jean François Toussaint, predseda expertnej skupiny „Šport, zdravie, účasť“ informoval o výsledkoch práce tejto skupiny expertov EÚ. Na základe niekoľkomesačnej práce skupina expertov navrhla 3 odporúčania: 1. podpora priorít v politikách ohľadom zdraviu prospešných pohybových aktivít (návrh indikátorov a metodológie monitorovania implementácie Usmernenia EÚ o fyzickej aktivite), 2. posilnenie spolupráce medzi sektormi športu a zdravotníctva (zdravotnými poisťovňami), 3. uplatňovanie princípov v politikách podporujúcich aktívne starnutie populácie.
Tieto odporúčania expertná skupina v spolupráci s predsedníctvom EÚ rozpracovala do návrhov záverov Rady EÚ o podpore zdraviu prospešných pohybových aktivít (HEPA), ktoré budú predložené ministrom pre šport EÚ na novembrovom zasadnutí Rady EÚ. Hlavným podkladovým dokumentom pre rozpracovanie odporúčaní, návrhov, ako aj samotnej práce expertnej skupiny je dokument EÚ „Usmernenia EÚ o fyzickej aktivite - odporúčané politické opatrenia na podporu fyzickej aktivity posilňujúcej zdravie“ Ide o súhrn odporúčaní k téme „zdravie a šport“ nielen pre expertov, ale aj pre všetky rozhodovacie orgány členských štátov na všetkých úrovniach (národnej, regionálnej, miestnej) pri tvorbe politík a stratégií v oblasti rozvoja športu.  
Venovanie sa pravidelným pohybovým aktivitám a cvičeniu je účinnou prevenciou neprenosných, civilizačných chorôb a boja proti obezite. Vedecké štúdie predkladajú argumenty a dôkazy o pozitívnej korelácii medzi zvýšením pohybovej činnosti a zlepšením telesného a duševného zdravia a kondície. Preto sa členské štáty vyzývajú, aby pri vypracúvaní svojich stratégií a koncepcií rozvoja športu rešpektovali aspekt zdravia a uplatňovali spomínané usmernenia EÚ o fyzickej aktivite - odporúčané politické opatrenia na podporu fyzickej aktivity posilňujúcej zdravie. Za účelom zvyšovania povedomia občanov o potrebe hýbať sa a pestovať zdravý životný štýl je treba zvážiť využitie kampaní, ktoré môžu byť prínosom k lepšej propagácii zdraviu prospešných pohybových aktivít. V tejto súvislosti bol na zasadnutí predložený návrh celoeurópskej kampane - Európsky deň športu. Počas Európskeho dňa športu by v rámci EÚ prebiehali kampane, osvetové aktivity a športové podujatia pre občanov s cieľom zvýšiť ich povedomie o potrebe pestovania zdravého životného štýlu, vrátane väčšej účasti na pohybových a športových aktivitách. Do Európskeho dňa športu môžu byť zaradené aj prebiehajúce aktivity a kampane, nakoľko v niektorých členských štátoch s podujatiami tohto druhu majú už dlhoročné skúsenosti.
 Na implementáciu týchto opatrení do národných politík je nevyhnutná medzirezortná spolupráca, najmä s rezortom zdravotníctva, ale aj so samosprávami. V sektore zdravotníctva sa odporúča osloviť k spolupráci aj zdravotné poisťovne, ktoré by mohli riešiť podporu zdraviu prospešných pohybových aktivít zo zdravotného poistenia. Ohľadom kompetencií samospráv zdôraznený bol význam podpory zdraviu prospešných pohybových aktivít na lokálnej úrovni, predovšetkým podpora športových podujatí a lepšieho prístupu občanov k verejným športoviskám v mieste ich pobytu.
V súvislosti s druhou prioritou cyperského predsedníctva EÚ týkajúcej sa politík športu založených na faktoch prítomní sa zasadili, aby štatistické zisťovanie o pohybových aktivitách v EÚ  pokračovalo aj v ďalšom realizačnom období  Štatistického programu EÚ na roky 2013-2017. 

Ovplyvňovanie športových výsledkov
           V rámci druhej témy na úvod vystúpil pán Harri Syväsalmi, predseda expertnej skupiny „Dobré riadenie v športe“, ktorý informoval o výsledkoch činnosti tejto skupiny. Doteraz sa uskutočnili 3 zasadnutia, pričom na jej činnosti sa zúčastňujú experti z 23 členských štátov EÚ a 18 pozorovatelia. V tejto súvislosti predseda predložil odporúčania, ktoré sú adresované trom druhom prijímateľov: členským štátom EÚ, Európskej komisii a športovému hnutiu. Zdôraznené bolo, že proti negatívnym javom v športe, ako sú ovplyvňovanie športových výsledkov, podvody a nelegálne stávkovanie, je možné účinne bojovať iba za predpokladu aktívnej spolupráce rezortov na národnej úrovni, športového hnutia a prevádzkovateľov stávkovania. Vzhľadom na medzinárodný rozmer tohto problému nevyhnutná je spolupráca nielen na národnej úrovni a na úrovni EÚ, ale ja širšie, na globálnej úrovni, napr. s Interpolom. Expertná skupina predložila niektoré odporúčania.  Členským štátom sa odporúča stanovenie národného kontaktného miesta;  Európskej komisii zriadiť európsku sieť regulátorov stávkovania a športovému hnutiu sa odporúča venovať sa viacej prevencii proti tomuto negatívnemu fenoménu v športe.
            Európska komisia na zasadnutí informovala o iniciatíve Rady Európy pripraviť dohovor boja proti manipulácii športových výsledkov (match-fixing), podobne ako je to v prípade dohovoru boja proti dopingu v športe. Výbor ministrov Rady Európy pre šport poveril EPAS („Enlarged Partial Agreement in Sport“ – v rámci Rady Európy) koordináciou prípravných prác, na ktorých sa môžu zúčastniť aj nečlenské krajiny EPAS. Výstupný dokument v podobe návrhu dohovoru by mal byť predložený na stretnutí ministrov športu Rady Európy na jar 2014.  V tejto záležitosti bola deklarovaná užšia spolupráca medzi Európskou komisiou a Radou Európy.
           Zo strany niektorých prítomných bolo zdôraznené, že problém manipulácie so športovými výsledkami súvisí s online stávkovaním, najmä s celosvetovým problémom   nelegálnych stávok. Preto je nutná spolupráca nielen s Interpolom, ale aj s inými útvarmi Európskej komisie, ktoré sa už dlhšiu dobu zaoberajú problematikou regulácie hazardných hier, vrátane online stávkovania, čo predstavuje širšie súvislosti k problému ovplyvňovania športových výsledkov. Povedané bolo, že treba brať do úvahy výsledky ich doterajších procesných krokov a výstupné dokumenty v tejto veci. Ako príklad bola spomenutá zelená kniha o stávkovaní online z dielne Generálneho riaditeľstva pre vnútorný trh a služby Európskej komisie, ktoré pripravuje aj oznámenie o online stávkovaní. Preto je nutná užšia spolupráca medzi expertnou skupinou EÚ „Dobré riadenie v športe“ a týmto útvarom Európskej komisie, aby predmetná problematika z oblasti športu bola zastúpená komplexnejšie v dokumentoch EÚ.
           Ohľadom problematiky boja proti manipulácii športových výsledkov predsednícka krajina EÚ pripraví návrh uznesenia Rady EÚ a predstaví ho na ďalšom zasadnutí pracovnej skupiny Rady EÚ pre šport. 

5. Stručné zhrnutie rokovania
Na prvom zasadnutí pracovnej skupiny počas cyperského predsedníctva boli predstavené jeho priority, ktorými sú: verejné zdravie a pohybové aktivity, 2) politika športu založená na faktoch, 3) podpora integrity športu (boj proti ovplyvňovaniu športových výsledkov a dopingu v rekreačnom športe). Cyprus predstavil  kalendár plánovaných podujatí počas predsedníctva EÚ. Predseda expertnej skupiny „Šport, zdravie, účasť“ informoval o výsledkoch práce skupiny expertov, ktoré možno zhrnúť do troch odporúčaní: 1) podpora priorít v politikách ohľadom zdraviu prospešných pohybových aktivít 2) posilnenie spolupráce medzi sektormi športu a zdravotníctva, 3. uplatňovanie princípov v politikách podporujúcich aktívne starnutie populácie. Cyperské predsedníctvo predstavilo návrh záverov Rady o podpore zdraviu prospešných pohybových aktivít. Hlavným argumentom pre podporu agendy „zdravie a šport“ sú vedecké dôkazy o pozitívnej korelácii medzi pravidelným cvičením a zlepšením zdravotného stavu.  Predseda expertnej skupiny EÚ „Dobré riadenie športu“ informoval o výsledkoch činnosti tejto skupiny, ktoré vo forme odporúčaní majú troch adresátov: členské štáty EÚ, Európsku komisiu a športové hnutie na medzinárodnej a národnej úrovni. V snahe čo najskôr začať riešiť problém ovplyvňovania športových výsledkov navrhnutá bola užšia spolupráca EÚ s Radou Európy, ktorá už naštartovala vypracovanie európskeho dohovoru proti ovplyvňovaniu výsledkov, ktorý bude formálnym  rámcom európskej spolupráce v boji proti tomuto negatívnemu javu v športe.

6. Závery a odporúčané závery 
-	Zapracovať niektoré z opatrení zo spomínaného dokumentu EÚ (Usmernenia EÚ o fyzickej aktivite - odporúčané politické opatrenia na podporu fyzickej aktivity posilňujúcej zdravie) do novej koncepcie rozvoja športu na nasledovné obdobie,
-	Zintenzívniť spoluprácu s rezortom zdravotníctva a ZMOS-om pri plnení spoločných úloh týkajúcich sa podpory zdravia populácie,
-	Zlepšenie informovanosti športových zväzov o problematike ovplyvňovania športových výsledkov 
-	Podpora osvetových a vzdelávacích aktivít športových zväzov o match-fixingu, určených pre športové kluby.

7. Osobitne vyhodnotený očakávaný prínos ZPC
SR ako členský štát EÚ sa priamo zúčastňuje na rokovaní pracovnej skupiny v rámci športovej agendy EÚ a má takto možnosť ovplyvniť tvorbu športovej politiky na európskej a národnej úrovni. Zároveň, v spolupráci s predstaviteľmi Stáleho zastúpenia SR v Bruseli pripravuje podklady pre ministra na rokovania Rady EÚ v rámci agendy „Šport“. Počas rokovaní boli získané informácie, ktoré budú využité pri tvorbe koncepcií a aktualizácii programu rozvoja športu.

8. Spôsob zverejnenia výsledkov ZPC, prenos získaných informácií
Informácie o rokovaniach boli postúpené v rámci sekcie štátnej starostlivosti o šport a zverejnené na internetovej stránke MŠVVŠ SR.

Súhlasím so zverejnením správy na internete.

Bratislava, 17.07.2012
		
Správu vypracovala: Mgr. Lýdia Babiaková 			

Správu schválili: 

Ing. Ladislav Čambal – GR SŠSŠ   ..............................................     

Ing. Elena Malíková – RO VMSŠ  ..................................................